Document ID: /fineweb-2-swissfilter-quality_10-filterrobots/filtered/02818.jsonl.gz/35

U ime Oca i Sina i Duha Svetoga. Amen.
P. Bog, Otac milosrđa, izbavlja nas od zlai tješi nas u svakoj našoj nevolji. Po svome Sinu, uskrsnulome od mrtvih, on nas krijepi svojim mirom.
S. Blagoslovljen Bog u vijeke.
Učimo da su četiri bitne oznake Crkve kojoj sami pripadamo. Ona je naime jedna, sveta, katolička i apostolska. Danas bih nam posvijestio treću oznaku: katolička - to znači sveopća, po čitavom svijetu. Nerijetko nam se događa da Boga pokušavamo zatvoriti u naše vlastite granice: u granice naše pobožnosti, naroda, kulture, običaja…A Bog sve to nadilazi. On je i ove godine nadišao naše običaje vanjske proslave uskrsa. Nije nas bilo na svetim misama, nije bilo druženja niti popratnih proslava, pa svejedno se dogodio uskrs. Zapravo ovogodišnji uskrs bio je najsličniji onom prvom uskrsu. Jer kad je Isus uskrsuo nije bilo nikoga – do kraja tiho i mirno.
Sad kad smo izolirani lakše shvaćamo da vjera nije naša privatna stvar. On je javna, opća, sveopća, katolička. Sad nam drugi itekako postaju važni. Ti drugi nisu bezgrješni, nisu sveti ni savršeni kao što nismo ni sami, ali smo i takvi Božji. Bog nas se ne odriče ni kada sumnjamo. Ni Tomi što ćemo dana slušati u evanđelju nije zabranio da sumnja nego ga samo pozvao da bude vjeran. Unatoč našim slabosti i grijesima, gajimo to povjerenje u Boga i jedni u duge. Kažu Djela apostolska: “Braća bijahu postojana u nauku apostolskom, u zajedništvu, lomljenju kruha i molitvama”. Ostanimo i mi i na ovaj način postojani u zajedništvu i molitvi. Molimo da Crkva naša katolička, ne samo po Isusu nego i po nama svaki dan bude sveta. Neka njegovo milosrđe briše naše krivice, a mi se iskreno kajmo i ponizno molimo oproštenje.
Ostati nekoliko trenutaka u tišini.
Gospodine, koji si smrću na križu nadvladao našu smrt i svojim uskrsnućem otvorio vrata Očeve vječnosti, smiluj se.
Gospodine, smiluj se.
Kriste, koji nas pohađaš u našim nevoljama i krijepiš nas Očevim darom milosrđa, smiluj se.
Kriste, smiluj se.
Gospodine, koji raspršuješ naše sumnje i krijepiš nam vjeru i pouzdanje u tebe, smiluj se.
Gospodine, smiluj se.
P. Bože vječnog milosrđa, ti svake godine vazmenim slavljem užižeš vjeru svog svetog naroda. Umnoži u nama milost, da sve dublje shvaćamo što je krst koji nas je oprao; što je duh koji nas je nanovo rodio; što je krv koja nas je otkupila. Po Kristu Gospodinu našemu. Amen.
MISNA ČITANJA
Prvo čitanje
Čitanje Djela apostolskih
Braća bijahu postojana u nauku apostolskom, u zajedništvu, lomljenju kruha i molitvama. Strahopoštovanje obuzimaše svaku dušu: apostoli su činili mnoga čudesa i znamenja. Svi koji prigrliše vjeru bijahu združeni i sve im bijaše zajedničko. Sva bi imanja i dobra prodali i porazdijelili svima kako bi tko trebao. Svaki bi dan jednodušno i postojano hrlili u Hram, u kućama bi lomili kruh te u radosti i prostodušnosti srca zajednički uzimali hranu hvaleći Boga i uživajući naklonost svega naroda. Gospodin je pak danomice zajednici pridruživao spasenike.
Riječ Gospodnja.
Otpjevni psalam
Zahvaljujte Gospodinu jer je dobar. - svi ponavljaju
Neka rekne dom Izraelov:
»Vječna je ljubav njegova!«
Neka rekne dom Aronov:
»Vječna je ljubav njegova!«
Svi koji se Gospodina boje neka reknu:
»Vječna je ljubav njegova!«
Gurahu me, gurahu da me obore,
ali mi Gospodin pomože.
Gospodin je moja snaga i pjesma,
on mi je spasitelj.
Čuj! Radost i spasenje
odzvanja šatorima pravednika:
Gospodnja se proslavi desnica!
Drugo čitanje
Čitanje Prve poslanice svetoga Petra apostola
Blagoslovljen Bog i Otac Gospodina našega Isusa Krista koji nas po velikom milosrđu svojemu uskrsnućem Isusa Krista od mrtvih nanovo rodi za životnu nadu, za baštinu neraspadljivu, neokaljanu i neuvelu, pohranjenu na nebesima za vas, vas koje snaga Božja po vjeri čuva za spasenje, spremno da se objavi u posljednje vrijeme. Zbog toga se radujte, makar se sada možda trebalo malo i žalostiti zbog različitih kušnja: da prokušanost vaše vjere – dragocjenija od propadljivog zlata, koje se ipak u vatri kuša – stekne hvalu, slavu i čast o objavljenju Isusa Krista. Njega vi ljubite iako ga ne vidjeste; u njega, iako ga još ne gledate, vjerujete te klikćete od radosti neizrecive i proslavljene što postigoste svrhu svoje vjere: spasenje duša.
Riječ Gospodnja.
Evanđelje
Čitanje svetog Evanđelja po Ivanu
Kad bî uvečer onoga istog dana, prvog u tjednu, dok su učenici u strahu od Židova bili zatvorili vrata, dođe Isus, stane u sredinu i reče im: »Mir vama!« To rekavši, pokaza im svoje ruke i bok. I obradovaše se učenici vidjevši Gospodina. Isus im stoga ponovno reče: »Mir vama! Kao što mene posla Otac i ja šaljem vas.« To rekavši, dahne u njih i kaže im: »Primite Duha Svetoga. Kojima otpustite grijehe, otpuštaju im se; kojima zadržite, zadržani su im.« Ali Toma zvani Blizanac, jedan od dvanaestorice, ne bijaše s njima kad dođe Isus. Govorili su mu dakle drugi učenici: »Vidjeli smo Gospodina!« On im odvrati: »Ako ne vidim na njegovim rukama biljeg čavala i ne stavim svoj prst u mjesto čavala, ako ne stavim svoju ruku u njegov bok, neću vjerovati.« I nakon osam dana bijahu njegovi učenici opet unutra, a s njima i Toma. Vrata bijahu zatvorena, a Isus dođe, stade u sredinu i reče: »Mir vama!« Zatim će Tomi: »Prinesi prst ovamo i pogledaj mi ruke! Prinesi ruku i stavi je u moj bok i ne budi nevjeran nego vjeran.« Odgovori mu Toma: »Gospodin moj i Bog moj!« Reče mu Isus: »Budući da si me vidio, povjerovao si. Blaženi koji ne vidješe, a vjeruju!« Isus je pred svojim učenicima učinio i mnoga druga znamenja koja nisu zapisana u ovoj knjizi. A ova su zapisana da vjerujete: Isus je Krist, Sin Božji, i da vjerujući imate život u imenu njegovu.
Riječ Gospodnja.
Homilija
Danas Crkva slavi Milosrdnog Isusa. Ova svetkovina uvedena je na temelju Objava Milosrdnog Isusa sv. Faustini Kowalskoj. Sv. papa Ivan Pavao II odredio je da se ova svetkovina na današnji dan slavi u cijeloj Crkvi.
Sveto je pismo prepuno primjera Božjeg milosrđa; sjetimo se žene grješnice, carinika Zakeja i Mateja, rasipnog sina, Petra koji ga zatajuje i razbojnika s križa. Božja prepoznatljivost je praštanje. Bez obzira što čovjek učinio, dovoljno se iskreno pokajati, odlučiti promijeniti se, pa da ga Bog opet prihvati kao svoje dijete.
«Na kraju života sudit će vas samo ljubav» - zapisa jedan duhovni pisac. I upravo to poručuje današnja svetkovina milosrdnog Isusa. Božje milosrđe nadilazi sve naše mjere i računice. Bog prašta puno više nego što mi mislimo. No, ipak ne zaboravimo da je do nas koliko milosrđa možemo primiti. Milosrđe nije bezvrijedna roba koja se daje bez ikakva reda. To je zapravo skupocjenost koja puno košta i još više vrijedi.
Da je to tako svjedoči nam samo sveto pismo koje kaže: Mjerit će nam se onako kako smo mjerili, suditi kako smo sami sudili, opraštati kako smo praštali. Bog sudi po istim paragrafima po kojima mi osuđujemo druge. Želimo li pokrenuti vagu Božjeg milosrđa prema sebi, moramo na drugu stranu staviti bar sitni dragulj naše vlastite ljubavi i praštanja. Bez toga pokazat ćemo se na Božjoj vagi prelagani. U Očenašu svaki put molimo: «Oprosti nam kako i mi opraštamo!» Bog zapravo i ne vaga, nego uspoređuje. Stavlja usporedo svoj stav prema nama i naš prema drugima. Na sudu Božjem čut ćemo one poznate riječi: «Bio sam gladan, žedan, bez obuće i odjeće, nalazio sam se u tamnici i bolnici...» A vi, što ste učinili?
Dr. Arun Gandhi, unuk poznatog mirotvorca Mahatma Gandhija u jednom predavanju ispričao je životno iskustvo o vrijednosti opraštanja. Živio sam kaže duboko u unutrašnjosti zemlje, daleko od grada. Nismo imali ni susjeda, pa smo se moje dvije sestre i ja uvijek jako radovali kad smo išli u grad. Otac mi je bio voditelj instituta za nenasilje i trebao je jednog dana sudjelovati na mirovnoj konferenciji u gradu. Zamolio je mogu li ga ja voziti, jer sam upravo bio položio vozački ispit. Majka mi je dala listu namirnica koje trebam nabaviti za kuću, a otac me zamolio da obavim redoviti servis auta. Kad sam ga ostavio tog jutra pred zgradom sveučilišta dogovorili smo se naći navečer u 17 sati. Brzo sam obavio što sam trebao, dao auto na servis i otišao u šetnju. U obližnjem kinu sam vidio da igra zanimljiv film i otišao ga pogledati. Došao sam po oca sa zakašnjenjem od sat i pol. „Gdje si do sada“ - upitao me zabrinuto? Bilo me sram reći da sam gledao film, pa sam odgovorio: „Auto nije bio gotov i morao sam čekati!“ Nisam naime znao da je on u među vremenu već zvao servis. „Nešto nije bilo ispravno u mom odgoju prema tebi - reče. Ne znam zašto nemaš dovoljno pouzdanja kazati mi istinu. Kako bih saznao u čemu sam pogriješio umjesto autom ići ću nazad pješice razmišljajući o tome.“ Obuo je stare cipele iz auta i zaputio se. Već je bio pao mrak. Nisam ga mogao ostaviti pa sam puna četiri sata vozio iza promatrajući oca kako prolazi ovu agoniju zbog moje laži. Tada sam čvrsto odlučio nikada više neću lagati. Danas kad se sjetim te zgode pitam se da me kojim slučajem kaznio onako kako mi kažnjavamo svoju djecu, bih li uopće naučio ovu lekciju. Vjerujem da ne bih. Malo bih patio zbog kazne, ali vjerojatno bih sve isto ponovio. Ali ova njegova lekcija o praštanju i nenasilju ostala je u mom sjećanju čitavog života.
Što je to opraštanje? Naplaćivanje duga? Utjerivanje pravde? Stroga odgojna mjera? Ne, ništa od toga. Praštanje je odricanje mog prava da nekoga mrzim zato što me povrijedio. Praštanje koristi svakome – i onome tko prašta i onome kome je oprošteno. Opraštanjem nas Bog vraća k sebi i ne dopušta da putujemo vlakom koji vodi u propast. Opraštanjem drugima vraćamo ih u svoj život i pomažemo im biti bolji ljudi. Nema jačeg oružja, uspješnije terapije i boljeg lijeka od skrušenog kajanja i iskrenog opraštanja. Bili vjernici ili nevjernici, bogati ili siromašni, učeni ili neuki, mladi ili stari svejedno želimo li biti sretni onda moramo praštati i moliti za oproštenje.
Završit ću mudrom izrekom koja kaže: „Želite li nakratko biti sretni? Osvećujte se! Želite li zauvijek biti sretni? Praštajte! Zahvalni Bogu napose danas na svetkovinu njegova neizmjernog milosrđa, za moć i snagu praštanja, molimo da ovo postane pravilo našega života. Amen!
P. U zajedništvu obiteljske Crkve ispovjedimo sada svoju vjeru.
Svi zajedno mole Apostolsko vjerovanje:
Vjerujem u Boga, Oca svemogućega,
Stvoritelja neba i zemlje.
I u Isusa Krista, Sina njegova jedinoga, Gospodina našega,
koji je začet po Duhu Svetom,
rođen od Marije Djevice,
mučen pod Poncijem Pilatom, raspet, umro i pokopan;
sašao nad pakao, treći dan uskrsnuo od mrtvih;
uzašao na nebesa,
sjedi o desnu Boga Oca svemogućega;
odonud će doći suditi žive i mrtve.
Vjerujem u Duha Svetoga,
svetu Crkvu katoličku,
općinstvo svetih, oproštenje grijeha,
uskrsnuće tijela i život vječni. Amen.
Molitveni zazivi
Braćo i sestre, s pouzdanjem se utecimo Bogu, izvoru života, da nas oslobodi sumnje u njegovu blizinu, a srca nam ispuni vjerom i nadom u život vječni. Molimo zajedno:
Gospodine, učvrsti nam vjeru.
1. Za Crkvu u svijetu: rasvijetli ju svjetlom Duha Svetoga da uvijek umije prepoznati Krista Gospodina i vjerno kročiti putem tvojih zapovijedi, molimo te.
2. Za pastire Crkve – papu našega Franju, sve biskupe i svećenike: pomozi im da uvijek uranjaju u mudrost evanđelja te budu svjedoci tvoje blizine svakom čovjeku, molimo te.
3. Za ljude koji su pogođeni bolešću i za sve koji zbog posljedica potresa trpe strah i neizvjesnost: sačuvaj u njima dar vjere i pouzdanja u tebe; otvori im oči srca da u požrtvovnosti ljudi koji im pomažu prepoznaju znakove tvoje blizine, molimo te.
4. Za liječnike i sve ljude u zdravstvu, kao i za one koji se brinu za sigurnost ljudi: okrijepi ih strpljivošću, prodahni radošću i ispuni ljubavlju koja svemu daje ljepotu življenja, molimo te.
5. Molimo te za naše obitelji: probudi u njima ljepotu obiteljske molitve koja obnavlja
i pročišćuje zajedništvo i radost služenja u ljubavi, molimo te.
6. Primi u svoj nebeski mir, naše pokojnike, osobito one koji su umrli u samoći; daj im mjesta u zajedništvo proslavljenih u nebesima, molimo te.
P. Ove zajedničke prošnje zaključimo molitvom koju nas je naučio Krist Gospodin.
S. Oče naš…
P. Okrijepi nas u vjeri, svemogući Bože, i usmjeri nam korake na put koji vodi u tvoju vječnost. Po Kristu Gospodinu našemu. Amen.
Molitva za duhovnu pričest
Gospodine Isuse Kriste, koji si nam u otajstvu euharistije ostavio divan spomen svoje ljubavi, u nemogućnosti da te sada primim na sakramentalan način izričem ti svoju ljubav i čeznuće da budem jedno s tobom; smjerno te molim: otvori vrata moga srca i po snazi svoga Duha nastani se u meni kako bih osjetio i sa svojim bližnjima dijelio ljepotu zajedništva s tobom. Rasvijetli me svjetlom svoga uskrsnuća koje rasvjetljuje sve tmine i sav život. Predajem ti svega sebe i sjedinjujem se s tobom. Ne dopusti da se ikada odijelim od tebe. Koji živiš i kraljuješ u vijeke vjekova. Amen.
Molitva za Božje milosrđe
Gospodine Isuse Kriste, koji si lice Očeva milosrđa, objavitelj njegove dobrote i tražitelj svih izgubljenih, pogledaj smjerno na nas – ranjene grijehom i odmetnutošću od tebe, zaslijepljene utopljenošću u svijet i obuzete brigama za ono što traje tek trenutak, nevrijedan pred tvojom vječnošću. Otvori nam srca da umijemo čuti tvoju riječ milosrđa i osjetiti snagu tvojih milosrdnih djela, jer samo otvorena srca možemo primiti dar ljubavi i radovati se u njoj. Ti nas, Gospodine, pohađaš milosrđem, jer samo po Očevu milosrđu i njegovoj očinskoj sućuti možemo iznova stati na prag njegova doma i iskati zagrljaj njegove ljubavi. Ti nas grliš ljubavlju, prije nego stupimo pred Oca, čistiš nas od grijeha i oslobađaš svake zarobljenosti da bismo bili dostojni njegova pogleda i njegove ispružene ruke, koja nas prima i uvodi u dom vječnosti. Gospodine Isuse Kriste, koji se ne umaraš dolaziti k nama, uvijek iznova u svakoj našoj nevjernosti, u svakome lutanju i zaboravu na tebe, dođi u našu tamu i u svjetla koja zasljepljuju, dođi u našu nijemost i buku koja zaglušuje, dođi u osamljenost koja razara i u zajedništva koja ne ispunjaju; dođi da bismo spoznali što uistinu jesmo i da bismo novim žarom žudjeli biti u tebi, jer samo po tebi i po tvome daru istinski jesmo, – u istini u kojoj smo stvoreni i u zagrljaju kojim smo otkupljeni. Dođi, Gospodine Isuse! Po zagovoru Marije, Majke milosrđa, to molimo tebe koji s Ocem i Duhom Svetim živiš i kraljuješ u vijeke vjekova. Amen.
Blagoslov
P. Bog Otac, u čijoj je ruci život svih ljudi, bio nam milostiv i otkrio nam svoju dobrotu i blizinu.
S. Amen.
P. Krist, jedinorođeni Božji sin, koji je svojom smrću usmrtio našu smrt i svojim nam uskrsnućem otvorio vrata vječnosti, rasvijetlio nas svjetlom pouzdane i postojane vjere.
S. Amen.
P. Bog Duh Sveti, koji sve oživljava i obnavlja vêzom ljubavi, utješio nas u našim nevoljama i okrijepio nas svojim mirom.
S. Amen.
P. Blagoslov Boga svemogućega neka siđe na nas i ostane vazda nad nama.
S. Amen.
Ostanimo u miru!
Bogu hvala!
Svetom vodom blagoslovite osobe i prostor u kojem živite.
Šaljite nam fotogafije vaše obitelji okupljene oko „obiteljskog oltara“.
Priredio: Fra Branko Radoš, ofm